Банан

Банан є подовговаста овоцина і плод банановника , котра є дуже жаданов комодітов продукованов польногосподарями тропічных земель. Бананы звычайно мають вагу міджі 125-200 ґ, тота є вызначно залежна на конкретнім култіварі. З той вагы дас 80 % представлює їдлу часть і решта - 20 % є скорка. 

Пах, смак і конзістенція плодів є значно овпливнена теплотов, при котрій зрїють. При низкых теплотах сивіють і псують ся. Бананы додаваны на торг мірного пасма (т.є. і ку нам) суть збераны так, же дозрївають під час транспорту. Знижіня теплоты під час траспорту звышує жывотность плодів, але як было спомянуте высше, неґатівно овпливнює їх кваліту, зато під час траспорту не бывають холоджены під 13,5 °C. Зато ся тыж не рекомендує класти купчі бананы до леднічкы, бо їх кваліта тым значно терпить. Інтересне є як ся бананы охабляють дозрївати. Тот процес ся дїє в тзв. тисковых коморах, до котрых ся цїлы нероспакованы картоны з бананами уміщують. В тисковій коморї дійде "к омацаню плодів" інертным ґазом, чім ся спустить прискореный процес дозрїваня. Зрїлость бананів ся становлює на основі шпеціалной шкалы залежно од части барнастых фляків і плох на скорцї.

Бананы роснуть у вісячіх ґрупах, од пару кусів по много кусів у верстві (званой тыж рука) в многоверствовім звязку.